
****

**Ajánlások a média számára**

Minden olyan ügy, ami gyermeket érint, **különös figyelmet kíván** a sajtó munkatársai részéről. A jogszabályokban előírt kötelező védelmen túl (így a képmás, hangfelvétel korlátozott felhasználási lehetőségén, kötelező szülői/gondviselői beleegyezésen), fokozott **érzékenységgel** kell minden ilyen esetben eljárni.

Mivel az UNICEF Magyar Bizottságának „Gyermekek tapasztalatai a sportban” jelentése negatív gyermekkori élményekre vonatkozóan is tartalmaz információt, **kérjük a média munkatársait, hogy munkájuk során az alábbi ajánlásokat is tartsák szem előtt**:

1. Ha gyermeket kérdeznek meg, minden esetben biztosítani kell a gyermek jogát a **magánélethez való védelem**re (neve, személyes adatai nyilvánosságra hozatalát el kell kerülni). Fontos szem előtt tartani, hogy az is a magánélet sérelmét jelenti, ha a gyermek beazonosíthatóvá válik (lakókörnyezete, iskolája, egyéb jellemzői alapján). Ezekben az esetekben szintén sérülhet a magánélet védelméhez való jog – akkor is, ha egyébként a gyermek arcát kitakarják, nevét nem hozzák nyilvánosságra.
2. A **gyermek „legfőbb érdekét”** kell szem előtt tartani a vele készült interjú, a gyermekkel történt események bemutatása során. Annak érdekében, hogy a gyerek legfőbb érdeke érvényesülhessen:

* **el kell kerülni** azokat a kérdéseket, amelyek minősítőek vagy alkalmasak arra, hogy a **gyermeket negatív színben tüntessék** fel;
* **tiszteletben kell tartani a gyermek véleményét**, **meggyőződését** és mindent el kell követni annak érdekében, hogy a negatív élményeiről beszélő gyermeket megóvjuk az ismételt traumatizálódástól;
* az interjúalany gyermek kiválasztásánál szem előtt kell tartani az **esélyegyenlőség**i szempontokat – nem lehet a gyermekek között nemük, vallásuk, nemzetiségük, vagy egyéb szempontok alapján különbséget tenni;
* az interjúkészítő legyen biztos abban, hogy a gyermek szülője, gondviselője **tisztában** van azzal, **hogy a gyermek interjúalannyá válik és hogy milyen témában mondja el véleményét**;
* az újságírónak a **gyermek számára érthető módon és nyelvezeten el kell mondania az interjú célját, és hogy mire / hogyan fogják felhasználni a gyermek által elmondottakat**;
* a gyermek megkérdezése során biztosítani kell, hogy komfortosan érezze magát, az interjú időben ne tartson túl sokáig és lehetőség szerint kerüljék el a gyermek arcának mutatását. Ha mégis felvétel készül a gyerekről, biztosítani kell, hogy vizuális háttér illeszkedjen a gyermekhez.

1. Kérjük a média munkatársait, hogy gyermek interjúalanyok esetén mindig **bizonyosodjanak** meg arról, hogy a beszélgetés, felvétel nyilvánosságra kerülése **nem fogja veszélyeztetni a gyermeket** (se a családjában, se közvetlen környezetében, közösségében). Ennek érdekében:

* el kell kerülni a gyermek olyanfajta bemutatását, ami megbélyegző lehet;
* a gyermek történetét megfelelő kontextusban kell bemutatni;
* a gyermek neve, arca nem kerülhet nyilvánosságra ha erőszak, különösen, ha szexuális vagy fizikai erőszak áldozatává vált a gyermek.